《次赵屯》
宋代·董嗣杲

船沿江北行，不见江边树。
飒飒芦苇空，栖雁泣如诉。
波涛极冲撞，沙岸已颓仆。
东傍赵屯来，结茅是谁住。
檐破炊烟散，岂足御风露。
小儿索午饭，病妇织芒屦。
良人糴米出，烟江未明度。
妻儿久待归，颈伫想回路。
今年迁避早，寒衣不曾具。
薄业何能问，苟且遣朝暮。
此地多遗基，向也盛生聚。
关洛几时清，徒激冲冠怒。
客子重吁嗟，半世多窘步。
无位进瞽言，慨此岁月误。
有地不可耕，有天不可籲。
抆泪归来休，三径想如故。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。